Og så havde de udskiftet en meget vigtig film: På mit gamle bånd fra 70'erne hørte jeg den vidunderlige lyd af Anders And og Chip og Chap i voldsom krig med hinanden under juletræet. Filmen hedder 'Toy Tinkers' (1949), og den er stadig én af mine favoritter.

Men den trak Disney fra juleshowet på grund af dens voldelige indhold. De erstattede den i stedet med 'Pluto's Christmas Tree' (1952), hvor Chip og Chap ekstremmobber Pluto. Fysisk vold var erstattet af psykisk vold.

Men seerne skulle ikke spares for 'Toy Tinkers', så den genopstod i det ugentlige 'Disney Sjov', som jeg er redaktør på. Julekrigen kunne alligevel snige sig ind i de danske hjem…

Men ellers var det jo en loppetjans - jeg skulle bare ekspedere det nye overraskelsesklip videre til redigering og godkende det endelige program, når det var klippet ind.

Troede jeg.

Seerstorm i horisonten

Første store opgave kom, da Disney midt i 90'erne foreslog, at vi fik nogle andre klip ind i juleshowet.

En anden sang fra Askepot, scenen, hvor Snehvide gør rent og dér, hvor Bambi forelsker sig. De var i bedste mening: Disney-folkene syntes jo lidt, de snød os ved at levere det samme år efter år.

Jeg så seerstormen for mig, når musene ikke længere syede Askepots kjole, eller Tony sang 'Bella Notte'. Jakob Stegelmann, DR

Jeg måtte naturligvis nægte.

Jeg så seerstormen for mig, når musene ikke længere syede Askepots kjole, eller Tony sang 'Bella Notte'. Jeg forhandlede, diskuterede og det endte godt, selvom Disney ikke helt forstod det, men deres kontor var i London, og på de kanter er juleshowet ikke en tradition.

I dag er Disneys tv-kontor flyttet til Stockholm, og her forstår man, hvad det går ud på: De andre skandinaver har jo samme forhold til juleshowet.